陳時明

陳時明，字際豐，别号堠村，山東東昌府堂邑縣人，民籍，治《易經》，明朝政治人物。

 生平 
世居堠堌，生有异禀，强记绝人，有力善射，嗜酒，每夜读书则妻为扇炉暖酒佐之。酒壶容一升许，探指试之，才中饮，一饮而尽，且饮且读，手目各任，不相废也。既数十升，则披览弥捷，漏三四下，颓然乃就卧，迟明就枕上占夜所读书，一字不脱误，率为常。若酒不副，则读亦不力，率更馀即欠伸睡矣。凡应试，亦以酒从，兴酣摇笔，前言立就。初业春秋，妻家有春秋胡氏善本，借观之，故不求索甚亟，时明笑曰：何不广乃尔。顾已目摄之，不能忘，万一得举，将谓赖此书，生活何解于彼。乃改业礼记，匝月而业成，其伉健自立，不苟就人如此。

正德十一年（1516年）丙子科山東鄉試第四十四名舉人。正德十六年（1521年）中式辛巳科會試第三百二十九名，登第三甲第一百八十名進士。嘉靖元年（1522年）选授兵科給事中，參与議大禮，伏闕痛哭，被廷杖，杖時叫號指斥，氣益壮。杖畢倔然而起，推去搀扶之人，被人称为耐杖給事。嘉靖五年（1526年）四月升户科左給事中，会大同兵變，大同巡抚被杀，户部侍郎胡瓒被派往討叛，以時明为山西冀北道參議，先行驻大同，与都督桂勇擒拿首恶，再乱再定，遷四川松潘兵备副使，升陕西右參政，管关西兵备道，時鞑虏入寇，领兵与之作战，時酷热，解甲中风，遂遘疾而卒。侍郎许维新贊其为“天人”，不竟其用，五十而卒，惜哉。無子，祀乡贤。

 家族 
曾祖陳善，前按察司僉事；祖父陳睿；父陳璽，曾任州判官。前母魏氏；母汪氏。永感下。元配蕭氏，生二女，女婿王應璧、許東聚。继娶德府典膳官趙瑶女，居八月而夫逝，趙氏扶柩自陕西归乡，立族兄子陳至德为嗣。

参考文献
《明故大中大夫陝西右參政陳公暨配孺人蕭氏合葬墓誌銘》賜進士出身通議大夫南京吏部右侍郎前太常寺卿掌國子監祭酒事經筵日講官翰林院侍讀學士同脩國史會典兼撰文官誥 敕郡人許成名撰文

Category:正德十一年丙子科山東鄉試舉人
Category:陳姓
Category:堂邑人
Category:明朝兵科給事中
Category:明朝户科左給事中
Category:明朝山西布政使司參議
Category:明朝四川按察司副使
Category:明朝陕西布政使司参政